10 ሰነ 2020 ምንጪ ስእሊ, Walta TV መግለጺ ስእሊ, ኣፈ ጉባኤ ቤት ምኽሪ ፌደሬሽን ኢትዮጵያ፡ ወይዘሮ ኬርያ ኢብራሂም ብፍቓዳ ካብ ሓላፍነታ ከምዝተኣለየት፡ ብሰኑይ ገሊጻ ቅድሚ ክልተ መዓልቲ፡ ኣፈ ጉባኤ ቤት ምኽሪ ፌደሬሽን ኢትዮጵያ ወይዘሮ ኬርያ ኢብራሂም ብፍቓዳ ካብ ሓላፍነታ ከም ዝተኣለየት ገሊጻ። 'ምጥሓስ ሕገ መንግስቲ' ይፍጸም ከም ዘሎን "ምልካዊ መንግስቲ ይስረት ምህላዉን" ድማ፡ ምኽንያት ምግዳፍ መዝነታ ከም ዝኾነ ተዛሪባ። በዚ ምኽንያት፡ "ንሕገመንግስቲ፣ ህዝበይን ሕልናይን ዝኣተኽዎ ቃል ንምኽባር ክብል፡ ብፍቓደይ ካብ ኣፈጉባኤነት ከም ዝተኣለኹ የፍልጥ" ኢላ። እቲ ባይቶ፡ ሎሚ መዓልቲ ኣብ ዙርያ ካብ ባይቶ ወከልቲ ህዝቢ ዝቐረበሉ ሕቶ ምትርጓም ሕገ መንግስቲ፣ ሕቶ ክልል ህዝብታት ደቡብ፣ መሰላት ጉጅለን ውልቀን ዝምልከቱ ጉዳያት ፡ ኣጀንዳ ሒዙ ክዝቲ ምዃኑ ገሊጹ እዩ። ዓንቀጽ 66 እቲ ሕገ መንግስቲ፡ እቲ ባይቶ ዘካይዶም ኣኼባታት ናይ ምምራሕ ስልጣን እታ ኣፈ ጉባኤ ምዃኑ'ኳ እንተገለጸ፡ ወይዘሮ ኬሪያ ግን ነቲ ሎሚ መዓልቲ ዝካየድ ስሩዕ ኣኼባ እቲ ፌደሬሽን ኣይክትመርሕን። ቦርድ መረጻ ኢትዮጵያ፡ ኣብዚ ዓመት ክካየድ ዝነበሮ ሃገራዊ መረጻ ብዝተትሓዘሉ ትልሚ ከካይድ ከምዘይኽእል ድሕሪ ምግላጹ፡ ነዚ መረጻ ንምንዋሕ ከም ኣማራጺ ዝተወሰደ 'ትርጉም ሕገ-መንግስቲ ምንዳይ' ዝብል ፍታሕ፡ ብባይቶ ፌዴሬሽን ኣቢሉ ክፍጸም ከም ዝተወሰነ ዝዝከር እዩ። ነዚ ጉዳይ ክዝትየሉ ከም ዝጸንሐ ዝግለጽ ቤት ምኽሪ ደሬሽን ድማ፡ ሎሚ መዓልቲ ውሳንኡ ከፍልጥ ከም ዝኾነ ትጽቢት ይግበር። ንምዃኑ፡ ሕገ መንግስታዊ ስልጣንን ተግባርን ቤት ምኽሪ ፌደሬሽን እንታይ'ዩ?
